**Vybrané informácie o osobe Ing. Antona Barcíka**

Ing. Anton Barcík pracuje štyri desaťročia v slovenskom cementárenskom priemysle. Po úvodných desiatich rokoch na vtedajšom GR VHJ Cementární a vápeniek v Trenčíne, ďalšie tri desaťročia pracuje v riadiacich pozíciách cementárne v Ladcoch. Rozhodujúcou mierou prispel k osobitnému spôsobu privatizácie spoločnosti Považská cementáreň, a. s. Ladce v prospech zamestnancov spoločnosti. Viac ako dve desaťročia túto cementárenskú spoločnosť aj vedie ako predseda predstavenstva a generálny riaditeľ. Ing. Anton Barcík bol v roku 2009 ocenený Zlatým biatcom za kvalitu riadenia, celkový rozvoj a stabilitu firmy.

Považská cementáreň, a. s. Ladce spĺňa najprísnejšie kritériá spoľahlivosti a stability na trhu, čím patrí do skupiny spoločností s hodnotením najvyššej dôveryhodnosti v SR.

Cementy z Ladiec sú známe a žiadané pre svoju vysokú kvalitu, čo potvrdzujú referencie na najnáročnejších stavbách nielen na Slovensku, ale aj v zahraničí. Kvalita produktov cementárne v Ladcoch bola viacnásobne ocenená v systéme Slovak GOLD. Dlhodobý vysoký kredit vierohodnosti a spoľahlivosti firmy bol taktiež viacnásobne ocenený certifikátom Slovak GOLD EXCLUSIVE.

Spoločnosť pravidelne úspešne absolvuje integrovaný audit pre systém manažérstva EN ISO 9001, životné prostredie EN ISO 14001 a bezpečnosť práce OHSAS 18001.

Považská cementáreň, a. s. Ladce pod vedením Ing. Antona Barcíka je známa ako podporovateľ stoviek sociálnych a kresťanských projektov a aktivít. V roku 2015 sa stal Ing. Anton Barcík laureátom Európskej únie umenia, ktorá Európskou cenou – Zlatou Europeou symbolizuje historický vklad starého kontinentu do umenia, kultúry a tvorivého spolužitia celého ľudstva. Laureátom tohto ocenenia sa stal za dlhodobú a účinnú podporu mnohých umeleckých a kultúrnych aktivít. Vyzdvihnuté boli duchovné počiny, nakoľko verejné poukazovanie na kresťanské korene Európy a nenásilné výzvy k hlbšiemu duchovnému životu je v dobe značných humanitárnych problémov naliehavo a aktuálne potrebné.

Osobitne budovanie „Skalného sanktuária Božieho milosrdenstva na hore Butkov“ neostalo ako dobrý príklad novej evanjelizácie bez povšimnutia ani pápeža Františka. O Skalnom santuáriu nad kameňolomom cementárne v Ladcoch, ktoré pre svoju turistickú a duchovnú atraktívnosť navštevujú tisíce ľudí, osobne informoval aj pápeža Františka na stretnutí v roku 2015.

V tomto kalendárnom roku 2016 sa rozhodujúcou mierou pričinil o to, že nad Ladcami a v Ladcoch budú požehnané tri sakrálne diela

* v máji kaplnka Božieho milosrdenstva na hore Butkov. Na jej požehnanie sa na hore Butkov zišlo cca 2000 pútnikov;
* v septembri kamenná Krížová cesta Božieho milosrdenstva, ktorá nielen duchovne dopĺňa budovanú cestu pre chodcov a bicyklistov na horu Butkov, ale svojou grandióznosťou sa stane jedinečným kamenným skvostom, ktorý nemá obdobu nielen na Slovensku, ale ani v zahraničí
* a nakoniec v októbri bude požehnaný v Ladcoch nový kostol Božieho milosrdenstva a tak aj obec Ladce bude mať po takmer 500 rokoch svojej existencie svoj prvý farský kostol.

Takže hora Butkov už nie je iba významná dominanta na západnom okraji Strážovských vrchov (765 m. n. m.), ale oproti iným horám má výnimočné postavenie, nakoľko

* je jedinečným archívom stavby a histórie slovenských vrchov. Predchodcom hory bolo dno druho- a treťohorného mora;
* je zdrojom vápenca, z ktorého sa už 126 rokov vyrába cement na najväčší počet stavieb na Slovensku – možno povedať, že kameň z hory Butkov Slovensko neviditeľne spája;
* od roku 2013 na horu Butkov prichádzajú jednotlivci, rodiny, farnosti, aby tu našli pokoj a prežili Boží dotyk a turisti, aby zažili neopakovateľný atraktívny výhľad na dolinu stredného Považia.

Fotogaléria – zábery zo Skalného sanktuária Božieho milosrdenstva na hore Butkov